**Anexa nr. 2**

**REGULAMENTUL DE ORGANIZARE ȘI DESFĂȘURARE AL EVENIMENTULUI SPORTIV “KIDS SPORT FESTIVAL-2018”**

**-DISCIPLINA FOTBAL-**

**PROEDUS**

**BUCUREȘTI 2018**

**CUPRINS**

**Punctul 1................. Participarea la competiţie**

**Punctul 2..................Numărul jucătorilor**

**Punctul 3................. Procedura de schimbare a jucătorilor**

**Punctul 4................. Sancțiunile privind schimbările jucătorilor**

**Punctul 5................. Echipamentul jucătorilor**

**Punctul 6................. Durata partidelor de fotbal**

**Punctul 7 ................ Lovitura de începere a partidei**

**Punctul 8 .................Mingea de arbitru**

**Punctul 9.................. Repunerea mingiei în joc**

**Punctul 10............... Lovitura liberă directă**

**Punctul 11................Sancțiunile aplicate jucătorilor**

**Punctul 12............... Calificarea echipelor**

**Punctul 13 ...............Premiile competiţiei**

**REGULAMENTUL OFICIAL AL COMPETIȚIEI**

**1. Participarea la competiţie**

* Dreptul de înscriere la Cupa Elevilor Bucureșteni, competiţie derulată sub egida evenimentului „KIDS SPORT FESTIVAL-2018”, îl au elevii unităților de învățământ gimnazial (clasele V - VIII) din Municipiul București, din învățământul de stat și particular.
* Pentru competiția anului 2018 se vor admite elevii claselor V - VIII din Bucureşti, nascuti dupa 1 ianuarie 2003.
* **La fiecare joc vor putea fi înscriși în raportul de joc maxim 12 jucători indiferent daca acestia figureaza sau nu ca legitimati la vreun club sportiv**
* **Pentru înscrierea echipelor este necesar completarea „Formularului de înscriere”, cuprinzând numele și prenumele jucătorilor, clasa, unitatea de învățâmânt, anul nașterii, copia certificatului de naştere, Codul Numeric Personal, precum și avizul medicului (semnătura şi parafa medicului aplicate în dreptul fiecărui jucător, cu mențiunea “clinic sănătos - apt pentru efort fizic”). Formularul de înscriere trebuie să fie vizat de conducerea unității de învățământ cu menţiunea “certificăm exactitatea datelor înscrise”.**
* Înscrierea echipelor se va face până cel târziu la data de 28 septembrie 2018 ora 20.00 pe adresa de e-mail: sportpmb@yahoo.com şi vor fi considerate înscrise echipele cu cei 12 jucători (6 titulari şi 6 rezerve) plus profesorul/antrenorul echipei de fotbal, care au trimis pe e-mail formularul de înscriere cu datele personale de identificare, inclusiv data naşterii jucătorilor.
* Fiecare şcoală are dreptul să se înscrie cu o singură echipă în competiţie.
* Definitivarea şi comunicarea de către unitățile de învățământ a componenţei echipelor de fotbal, în vederea validării acestora de către organizatorii competiţiei, se va face până cel târziu la data de 28 septembrie 2018.
* Kids Sport Festival - Ediţia 2018 se joacă în sistem eliminatoriu, în baza tragerii la sorţi efecutate de organizator, în prezenţa profesorilor/antrenorilor şi a căpitanilor echipelor de elevi înscrise în competiţie.
* La startul competiţiei participă toate echipele înscrise pe sportpmb@yahoo.com şi meciurile au caracter eliminatoriu, fiecare echipă participantă jucând mai multe meciuri, în funcţie de repartizarea pe tabloul iniţial, potrivit numărului de echipe înscrise în competiţie.
* Tragerea la sorți a meciurilor din cadrul competiţiei va avea loc pe data de 08 octombrie 2018, ora 13.00, în prezența oficialităţilor, presei, organizatorilor, antrenorilor și căpitanilor de echipă. Locaţia se va stabili după finalizarea înscrierilor în funcţie de numărul echipelor înscrise şi va fi publicată pe site-ul instituţiei la adresa [www.proedus.ro](http://www.proedus.ro)
* Mingiile de fotbal clasic, cu care se vor juca toate meciurile din cadrul competiţiei, vor fi puse la dispoziţie, în regim de gratuitate, de către Centrul de Proiecte Educaționale și Sportive pentru Copii și Tineret al Primăriei Municipiului București, la fiecare joc fiind alocate câte 2 mingii.
* Competiția de fotbal pentru elevii bucureşteni va debuta în data de 13 octombrie cu tururile eliminatorii şi se va încheia cu faza sferturilor de finală în data de 20 octombrie, faza semifinalelor în data de 21 octombrie şi faza finalelor (finala mică pentru locul 3 şi finala mare pentru locul 1), pe terenurile de fotbal asigurate de PROEDUS.
* Jucătorii vor avea asupra lor la toate jocurile carnetul de elev cu viza pe anul şcolar 2018-2019, pe care sunt obligați să îl prezinte la fiecare joc pe care îl dispută.
* În cazul în care unul dintre jucători nu prezintă documentul solicitat, automat nu va avea drept de joc la meciul respectiv.
* Echipele care vor folosi jucători care nu au drept de joc vor fi eliminate automat din competiţie Kids Sport Festival la Fotbal și vor fi suspendate pe o perioada de 2 ani de zile din respectiva întrecere sportivă.
* Echipele ale căror galerii de suporteri vor provoca incidente în locațiile de desfăşurare a meciurilor vor fi eliminate din competiție și vor fi suspendate pe o perioada de 2 ani de zile din respectiva întrecere sportivă.

**2. Numărul jucătorilor**

* Fiecare echipă participantă la competiţie va avea un lot de 12 jucători.
* La fiecare joc vor putea fi înscriși în raportul de joc maxim 12 jucători (10 jucători de câmp și 2 portari).
* Fiecare echipă va fi însoțită de cel mult un profesor/antrenor, doar respectivul având dreptul de a sta pe bancă împreună cu jucătorii de rezervă.
* Toate meciurile din cadrul competiţiei se dispută de către echipe compuse din câte 6 jucători, dintre care 5 sunt jucătorii de câmp şi unul este portarul echipei.

**3. Procedura de schimbare a jucătorilor**

* Este permis un număr nelimitat de schimbări ale jucătorilor pe durata unui meci.
* Un jucător care a fost schimbat poate reveni în teren, pentru a schimba un alt jucător din cadrul echipei.
* Schimbarea jucătorilor se poate efectua când balonul este în joc sau în afara jocului, cu respectarea următoarelor condiții:
* Schimbarea jucătorilor să se efectueze numai prin zona de înlocuire;
* Un jucător va putea intra în teren numai după ce coechipierul său a părăsit terenul de joc.

**4. Sancțiunile privind schimbările jucătorilor**

* Dacă în timpul unei schimbări de jucători, un jucător intră pe terenul de joc înainte ca coechipierul său să fi părăsit terenul de joc:
* Jocul va fi oprit de către arbitrul partidei;
* Jucătorul înlocuit este somat de arbitru să părăsească terenul de joc;
* Jucătorul înlocuitor va fi avertizat de arbitru și va primi cartonaș galben;
* Jocul se va relua cu lovitură indirectă, executată de un jucător al echipei adverse, din locul unde se găsea mingea în momentul opririi jocului.

**5. Echipamentul jucătorilor**

* Echipamentul și ținuta jucătorilor nu trebuie să prezinte în nici un caz un anumit pericol pentru ei sau pentru alți jucători. Această prevedere se aplică inclusiv bijuteriilor de tot felul (inele, lanțuri, medalioane, brățări, cercei sau alte accesorii).
* Echipamentul de bază al unui jucător va cuprinde:
* Un tricou de sport numerotat pe spate şi un şort de sport;
* Pantofi de sport cu talpă de cauciuc sau din alt material similar. ATENȚIE: talpa trebuie să fie plată (nu se admit crampoane sau pantofi pentru gheață).
* Portarul trebuie să poarte un echipament adecvat, eventual mânuşi, în culori diferite față de ceilalți jucători și față de arbitri;
* Toți jucătorii vor purta la toate meciurile disputate numere pe tricou.

**6. Durata partidelor de fotbal**

* O partidă de fotbal se compune din două reprize a câte 20 minute fiecare, iar pauza dintre reprize va fi de 5 minute.
* În cazul în care numărul echipelor înscrise în competiţie este mai mare de 64, durata reprizelor va fi de 15 minute fiecare, iar pauza dintre reprize va avea 3 minute, această regulă aplicându-se doar pentru tururile cu 128 / 256 de poziţii pe tabloul competiţiei.

**7. Lovitura de începere a partidei**

* La începerea partidei de fotbal toți jucătorii trebuie să se afle în propria lor jumătate de teren.
* Adversarii echipei care are lovitura de începere trebuie să se afle la minimum 3 metri de minge.

**8. Mingea de arbitru**

* După o întrerupere temporară a jocului, provocată de o cauză neprevăzută în legile Jocului, jocul va fi reluat prin “minge de arbitru”, sub rezerva că mingea nu a depăşit linia de margine sau linia porții înaintea întreruperii jocului.
* Dacă arbitrul va trebui să acorde o minge de arbitru din interiorul suprafeței de pedeapsă, atunci aceasta se va executa de pe linia suprafeței de pedeapsă, din punctul cel mai apropiat de locul unde se afla mingea în momentul opririi jocului.

**9. Repunerea mingiei în joc**

* Dacă mingea părăsește terenul de joc, depășind linia de margine pe sol sau în aer, jocul se va relua printr-o repunere de la margine executată cu piciorul de către un jucător al echipei adverse.
* Dacă mingea atinge plafonul de deasupra terenului, jocul se va relua printr-o repunere de la marginea terenului cu piciorul, în favoarea echipei adverse jucătorului care a atins ultimul mingea.
* Dacă dintr-o repunere a mingiei de la margine se înscrie direct un gol în poarta adversă, fără ca un jucător să atingă mingea, golul se anulează şi jocul se reia de echipa adversă prin lovitură de la poartă.
* Dacă dintr-o repunere a mingiei cu piciorul de la margine se înscrie direct un gol în propria poartă, fără ca un jucător să atingă mingea, jocul se reia cu o lovitură de la colţul terenului în favoarea echipei adverse.
* Dacă mingea iese în out de poartă, portarul poate repune mingea în joc numai cu piciorul, de la nivelul terenului, din interiorul suprafeţei de pedeapsă.
* Toți jucătorii adverşi trebuie să se afle în afara suprafeței de pedeapsă până când mingea va intra în joc.
* La Cupa Elevilor Bucureşteni la Fotbal nu se va aplica regula „ofsaid-ului”.

**10. Lovitura liberă directă**

* Faultul sau hențul se sancționează cu lovitură liberă directă de la locul comiterii respectivei infracțiuni.
* Loviturile libere vor putea fi parate printr-un zid format din oricâţi jucători.
* Jucătorul executant al loviturii libere va fi precis identificat de arbitrul partidei.
* Toți jucătorii adverși trebuie să se afle la minimum 5 metri de minge la executarea unei lovituri libere directe sau a loviturii de la colțul terenului.
* Portarul va trebui să rămână în propria sa suprafață de pedeapsă, la o distanță de cel puțin 5 metri faţă de minge.
* Faultul sau hențul comise în suprafața de pedeapsă se pedepsesc cu lovitură de penalty, ce va fi executată de la o distanţă de 7 metri.

**11. Sancțiunile aplicate jucătorilor**

* Un jucător care va fi eliminat nu va mai putea participa la joc şi nici nu va putea lua loc pe banca de rezerve.
* Respectivul jucător va putea fi înlocuit cu un alt jucător doar după 2 minute.
* Dacă echipele joacă 6 contra 5 și echipa care are superioritate numerică marchează un gol, echipa aflată în inferioritate numerică poate să-și completeze numărul de 6 jucători.
* Dacă ambele echipe joacă cu 5 jucători și se marchează un gol, ambele echipe rămân pe teren cu același număr de jucători.
* Dacă la un moment dat se joacă 6 contra 4 sau 5 contra 4, în cazul marcării unui gol de către echipa aflată în superioritate numerică, echipa cu 4 jucători poate să-şi completeze echipa doar cu un singur jucător.
* Dacă ambele echipe au câte 4 jucători, în momentul în care se marchează un gol, cele două echipe vor rămâne cu același număr de jucători pe teren.
* Dacă o echipă în inferioritate numerică va marca un gol, ea va continua jocul cu acelaşi număr de jucători.
* Jucătorii care au primit cartonașul roșu în urma unui cumul de cartonașe galbene sau pentru că au oprit cu mijloace neregulamentare marcarea unui gol, nu vor avea drept de joc la următorul meci al echipei din care fac parte.
* Jucătorii care au fost eliminați direct pentru orice alte cauze, vor fi sancționați în funcție de gravitatea abaterii comise, cu minim un joc.
* Respectivii jucători vor fi judecaţi de către comisia de organizare (alcătuită din reprezentanţii celor 3 parteneri organizatori ai competiţiei - PROEDUS PMB, ISMB şi Asociatia Judeteana de Fotbal – Bucuresti - Ilfov), nefiind necesară prezența la comisie a persoanelor implicate.
* Hotărârea comisiei va fi definitivă și fără vreun drept de apel la un alt for.
* Contestațiile se vor formula înaintea jocului, dacă se contestă dreptul de joc sau identitatea unuia sau mai multor jucători din echipa adversă înscriși în raportul de arbitraj.
* Hotărârile comisiei de organizare sunt definitive și fără drept de apel la alt for.

**12. Calificarea echipelor**

* În cadrul jocurilor eliminatorii, dacă la expirarea timpului regulamentar de joc echipele se află la egalitate, se vor executa lovituri de departajare.
* Dacă după efectuarea primei serii de departajare egalitatea persistă, se vor executa, de către jucătorii care nu au participat la executarea nici uneia din primele 5 lovituri de departajare, alternativ câte o lovitură de către fiecare echipă, până în momentul în care una dintre echipe nu marchează.
* Ordinea de executare a loviturilor de departajare se stabilește de către arbitrul partidei prin tragere la sorți.
* Pot executa lovituri de departajare toți jucătorii trecuți pe foaia de arbitraj, indiferent dacă au evoluat sau nu pe parcursul jocului, cu excepția jucătorilor care au fost eliminați pe parcursul jocului.
* Orice jucător de câmp poate lua locul portarului la executarea loviturilor de departajare, singura condiție fiind aceea că el trebuie să-și schimbe echipamentul.

**13. Premiile competiţiei**

* Se vor acorda premii in functie de numarul de participante inscrise in competitie.
* Organizatorii își rezervă dreptul de a aduce modificări prezentului regulament, în conformitate cu reglementările sportive în vigoare, dar nu mai târziu de data începerii competiției, adică ziua de 13. 10. 2018

 Elaborat, Avizat,

Consilier Birou Sport Şef Birou Sport

 Neagu Fănel Iulian Stelea